[pic] | KOMISIJA EVROPSKIH SKUPNOSTI |

Bruselj, 24.10.2005

COM(2005) 511 končno

POROČILO KOMISIJE EVROPSKEMU PARLAMENTU IN SVETU

Uresničeni projekti v okviru programa javnega zdravja v letih 2003(2004

POROČILO KOMISIJE EVROPSKEMU PARLAMENTU IN SVETU

Uresničeni projekti v okviru programa javnega zdravja v letih 2003(2004

(Besedilo velja za EGP)

1. UVOD

1.1. Politika javnega zdravja in njen prispevek k zdravstveni strategiji Skupnosti

Člen 12(1) Sklepa o programu javnega zdravja[1] določa, da Komisija vsako leto poroča Evropskemu parlamentu in Svetu o dejavnostih programa. V ta namen je izdelala naslednje poročilo.

Program se je začel izvajati 1. januarja 2003 in predstavlja ključno sredstvo za finančno izvajanje dejavnosti, ki izhajajo iz širšega političnega okvira v obliki zdravstvene strategije[2].

Poglavitni cilj programa, ki temelji na izkušnjah osmih ločenih programov zdravja[3], je bil oblikovati celovit in usklajen pristop do javnega zdravja s poudarkom na treh prednostnih nalogah: zdravstvenih podatkih, ogroženosti zdravja in determinantah zdravja. Z navedenimi nalogami se skuša povečati raven fizičnega in duševnega zdravja ter dobrega počutja v celotni EU. Dejavnosti programa vzpostavljajo trajnostne mehanizme, ki državam članicam omogočajo uskladiti njihove dejavnost, povezane z zdravjem.

Področja so bila vključena v naslednje letne delovne načrte javnega zdravja. Eno izmed najpomembnejših sredstev za izvajanje delovnih načrtov javnega zdravja za leti 2003 in 2004 sta bila letna razpisa za zbiranje predlogov. Druge pomembne dejavnosti so bile zdravstvene analize in poročila, pilotni projekti, ki so prispevali k sprejemanju pravnih aktov in vzpostavitvi zbirk podatkov, določitvi skupnih kazalcev in vzpostavitvi informacijskih sistemov.

Prvotni proračun programa v višini 312 milijonov EUR je bil zaradi širitve EU na 10 novih držav članic leta 2004 povišan na 354 milijonov EUR.

1.2. Širitev

Od začetka izvajanja programa javnega zdravja so bile države pristopnice vključene v različne elemente programa. Z vsemi državami pristopnicami in kandidatkami so bili sklenjeni memorandumi o soglasju. Na sestankih Programskega odbora so sodelovale kot opazovalke in so v okviru razpisa za zbiranje predlogov za leto 2003 predložile predloge. Veliko truda je bilo vloženega v obveščanje teh držav o možnostih pridobitve denarne podpore in njihovo vključevanje v različne vidike programa javnega zdravja. Od širitve EU maja 2004 nove države članice v programu polno sodelujejo.

V programu sodelujejo tudi države Efte/EGP[4] in Bolgarija, Romunija in Turčija[5], ki k programu finančno prispevajo. Leta 2003 so države EGP k operativnim sredstvom prispevale 1,1 milijona EUR in države kandidatke (vključno z 10 državami pristopnicami) 3,6 milijona. Leta 2004 so ti prispevki pri državah EGP znašali 1,1 milijona EUR in 1,3 milijona EUR pri treh državah kandidatkah.

1.3. Vpliv prejšnjih in tekočih programov ( izkušnje iz preteklih projektov in politik

Za osem akcijskih programov javnega zdravja za obdobje 1996(2002 je bilo opravljeno končno ocenjevanje[6]. Pri tem so bili upoštevani uspešnost, učinkovitost, koristnost in trajanje vsakega programa glede na okvir javnega zdravja, ki je bil sprejet leta 1993 in izražen v programskih sklepih. Na podlagi tega so bila sprejeta priporočila, ki se lahko uporabljajo pri upravljanju, izvajanju in razvijanju programa javnega zdravja.

2. PREGLED DEJAVNOSTI V LETU 2003

2.1. Sprejetje delovnega načrta za leto 2003

Delovni načrt za leto 2003[7]; pravila, merila in izbirni postopki ter postopki za dodelitev denarne podpore dejavnostim novega programa[8]; in razpis za zbiranje predlogov za leto 2003[9] sta bila objavljena v Uradnem listu 15. marca 2003.

Razpis za zbiranje predlogov za izvajanje delovnega načrta za leto 2003 je bil odprt dva meseca; rok za oddajo je bil 16. maj 2003.

2.2. Podatki o razpisu za zbiranje predlogov

O izvajanju delovnega načrta za leto 2003 je bila organizirana kampanja za interesente. Kampanjo sta z uradno otvoritvijo v Bruslju 18. marca 2003 odprla komisar Byrne in član Evropskega parlamenta ter poročevalec o programskih sklepih Trakatellis. V Luxembourgu je bil 13. marca 2003 organiziran obsežen informativni dan, na katerem je bilo prisotnih približno 300 interesentov za program. Posebna pomoč je bila namenjena spodbujanju sodelovanja držav pristopnic in držav kandidatk. Postavljena je bila nova spletna stran o javnem zdravju.

2.3. Postopek ocenjevanja

Prejetih je bilo 427 projektov, ki so se potegovali za več kot 500 milijonov EUR denarne pomoči, tj. desetkrat več od razpoložljive vsote. Predloge so ocenjevali uradniki z znanjem iz področja predloga. Da bi se izognili podvojenosti ali prekrivanju s tekočimi projekti, so predloge, kjer je bilo primerno, ocenjevali tudi uradniki z drugih GD. Denarna pomoč je bila odobrena skupaj 58 projektom, 12 projektov je bilo uvrščenih na rezervni seznam A in 55 na rezervni seznam B. Preostala 302 projekta za dodelitev pomoči nista bila primerna in sta bila zato zavrnjena.

Ocenjevalci so si prizadevali za enotnost postopka in skupna merila ocenjevanja. V skladu s finančnim pravilnikom je bil ustanovljen odbor za ocenjevanje predlogov. Najvišja dodeljena denarna podpora je znašala 60 % skupnih upravičenih stroškov. Inovativni projekti z visoko udeležbo držav kandidatk so lahko prejeli do 80 % skupnih upravičenih stroškov.

Programski odbor je na sestanku dne 16. in 17. julija 2003 soglasno podal pozitivno mnenje o dodelitvi denarne pomoči predlogom, izbranim v ocenjevalnem postopku. Na rezervnem seznamu je spremenil vrstni red dveh predlogov.

2.4. Sprejetje seznama izbranih projektov

Da bi upoštevali povišani proračun programa, ki je bil sprejet po memorandumih o soglasju z državami pristopnicami in kandidatkami, je bil prvotni delovni načrt 17. decembra 2003[10] prilagojen. Zaradi tega je bil pogajalski postopek za sklepanje sporazumov o dodelitvi denarne pomoči izbranim projektom preložen. Programski odbor je na sestanku 9. oktobra 2003 podal mnenje o revidiranem delovnem načrtu. Po sprejetju novega delovnega načrta je odredbodajalec 19. decembra 2003 sklenil odobriti denarno podporo 70 projektom in 55 ostalih projektov uvrstiti na rezervne sezname, ki jih je oblikoval Programski odbor. Skupna sredstva za te predloge so znašala 50,4 milijona EUR. Preostala 302 projekta sta bila zavrnjena.

S proračunom za leto 2003 je bila denarna podpora dodeljena skupno 72 projektom. 10 projektov je bilo preklicanih: 4 s seznama sprejetih predlogov in 6 z rezervnih seznamov. Projektom z rezervnega seznama je bila denarna podpora odobrena do zaporedne številke 12.

2.5. Načini širjenja in izkoriščanje rezultatov

Celoten seznam povzetkov financiranih projektov je na voljo na http://europa.eu.int/comm/health/ph_projects/project_en.htm. Povzetki vsebujejo upravne podatke o glavnem upravičencu, finančne podatke, seznam preostalih upravičencev in opis projekta z rezultati in uporabljenimi načini.

3. PREGLED DEJAVNOSTI V LETU 2004

3.1. Sprejetje delovnega načrta za leto 2004

Delovni načrt za program javnega zdravja za leto 2004 je bil objavljen 27. februarja 2004[11]. Istega dne je bil objavljen razpis za zbiranje predlogov za izvajanje delovnega načrta za leto 2004[12], ki je bil odprt dva meseca.

3.2. Podatki o razpisu za zbiranje predlogov

22. marca 2004 je bil v Luxembourgu organiziran informativni dan, na katerem so bili interesenti za projekte seznanjeni s tem, kako predložiti predloge v okviru programa javnega zdravja. Na prireditvi je bilo prisotnih približno 300 udeležencev iz EU, držav kandidatk in držav EGP/Efte.

Na spletni strani programa javnega zdravja so bili na voljo vsi ustrezni podatki, potrebni za oddajo predlogov, tj. objava razpisa, delovni načrt za leto 2004, obrazci vloge, navodila za vlagatelje, merila za ocenjevanje in vzorec sporazuma o dodelitvi denarne podpore.

Ustanovljena je bila služba za pomoč predlagateljem, ki je prejela več kot 500 zahtev za posredovanje podatkov ali nudenje pomoči.

3.3. Postopek ocenjevanja

Predloženih je bilo 231 predlogov, ki so se potegovali za denarno pomoč v višini 180,8 milijona EUR. Čeprav jih je bilo v primerjavi z letom 2003 manj, se je njihova kakovost na splošno izboljšala. Vsak predlog je ocenil en uradnik in eden od 20 neodvisnih zunanjih strokovnjakov. V primeru nesoglasja med obema ocenjevalcema je tretji notranji ali zunanji ocenjevalec izdelal poročilo o soglasni oceni. Da bi se izognili podvojenosti ali prekrivanju s tekočimi projekti, je bila odločitev Ocenjevalnega odbora ostalim GD predložena v formalno posvetovanje.

Merilom za ocenjevanje je kot podlaga služil dokument Pravila, merila in postopki za izbiranje in dodelitev denarne podpore dejavnostim v okviru programa javnega zdravja [13].

Za dodelitev denarne podpore je Ocenjevalni odbor predlagal 79 projektov; 12 od njih je bilo uvrščenih na rezervni seznam. Zaradi večjih možnosti dodelitve denarne podpore je bil rezervni seznam v primerjavi z letom 2003 bistveno skrajšan. Zavrnjenih je bilo 139 projektov, 9 jih ni izpolnjevalo pogojev. Zaradi neupoštevanja datuma predložitve so bili 4 predlogi izključeni.

Projekti, predloženi v okviru razpisa za zbiranje predlogov za leto 2004, so bili predstavljeni Programskemu odboru na sestanku 8. julija 2004. Projekti so bili v splošnem ocenjeni za inovativne in visokokvalitetne.

Odbor je vnesel manjše spremembe: pri enem projektu je spremenil proračun, dva projekta je podaljšal. Na rezervnem seznamu je spremenil vrstni red dveh predlogov, kot je to storil leta 2003. Odbor je soglasno podal pozitivno mnenje o posodobljenem seznamu izbranih predlogov in rezervnem seznamu.

3.4. Sprejetje seznama izbranih projektov

Po sestanku Programskega odbora je odredbodajalec potrdil seznam s 67 projekti, ki so bili predlagani za dodelitev denarne podpore, in vrstni red 12 projektov na rezervnem seznamu, kot ga je oblikoval Programski odbor. Preostalih 152 projektov je bilo zavrnjenih. Skupna odobrena sredstva za zadržane predloge so znašala 48,8 milijona EUR.

Odredbodajalec je 15. decembra 2004 zaradi dodatnih razpoložljivih sredstev za razpis za zbiranje predlogov za leto 2004 odobril dodatnih 6,6 milijona EUR in tako vsem 12 projektom z rezervnega seznama odobril denarno podporo.

3.5. Načini širjenja in izkoriščanje rezultatov

Celoten seznam imen in kratek opis projektov, katerim je bila dodeljena denarna podpora, je na voljo na http://europa.eu.int/comm/health/ph_projects/project_en.htm.

Po podpisu pogodb bodo na voljo dodatne informacije o upravnih podatkih glavnega upravičenca, ostalih upravičencev, finančnih podatkih in opisih projektov z rezultati in uporabljenimi načini.

4. GLAVNE DEJAVNOSTI V OKVIRU DELOVNIH NAČRTOV ZA LETI 2003 IN 2004

4.1. Horizontalne teme

Horizontalne teme so leta 2003 vključevale dejavnosti strateškega pomena, ki so uresničevale več programskih ciljev. Ključni projekti so krili povezovanje nevladnih organizacij v zdravstvenem sektorju v mrežo; strategije dejavnosti in povezovanje v mrežo z namenom zmanjšanja zdravstvene neenakosti; vzpostavitev vseevropske interdisciplinarne mreže za boj proti uživanju drog v priporu.

Trije projekti o preprečevanju kardiovaskularnih bolezni, označevanju dostopa do zdravstvenih služb in ocenjevanju javnega zdravja v evropskih obmejnih območjih so zajemali sodelovanje med zdravstvenimi službami držav članic.

Leta 2004 so bile horizontalne teme vključene v tri področja programa.

4.2. Zdravstveni podatki

Leta 2003 je program poskušal vključiti delo, izvedeno v okviru osmega prejšnjega programa javnega zdravja Skupnosti. To je zadevalo predvsem: (i) projekte za določitev skupnega seznama zdravstvenih indikatorjev EU (ECHI) in njihov razvoj na področjih bolezni, zdravstvenih sistemov, farmacevtskih izdelkov, duševnega zdravja, načina življenja, itn. (ii) projekte s poudarkom na rednem in trajnostem zbiranju podatkov (npr. zbirka podatkov o poškodbah in zbirke podatkov o raku), (iii) projekte s poudarkom na izboljšanju mehanizmov zdravstvenega poročanja (izvajanje anket o zdravstvenem stanju, podatki o bolnišnicah) in (iv) projekte za izboljšanje ali vzpostavitev najboljše klinične in kodificirane prakse.

Posebna pozornost je bila namenjena medsebojnemu sodelovanju v okviru statističnega programa Skupnosti[14]. V večino projektov EU na tem področju sta vključeni Svetovna zdravstvena organizacija (WHO) in Organizacija za gospodarsko sodelovanje in razvoj (OECD).

Trenutno se vzpostavlja sistem za trajnostno spremljanje zdravja, katerega cilj je nuditi primerjalne podatke o zdravstvenem stanju prebivalstva in njegovem odzivu nanj, o boleznih in zdravstvenih sistemih. Statistični del sistema se še razvija in se po potrebi poslužuje Statističnega programa Skupnosti. Temelji na skupnih dogovorjenih vseevropskih indikatorjih in instrumentih, kar zadeva njihovo opredelitev, načine zbiranja podatkov in njihovo uporabo. Sedem delovnih skupin, ki so bile med seboj povezane v mrežo, je bilo usmerjenih v indikatorje in zbiranje podatkov iz preteklega dela v zvezi s spremljanjem zdravja.

Delo je bilo v prvi vrsti usmerjeno v vzpostavitev seznama zdravstvenih indikatorjev z namenom, da se ta seznam v prihodnjih letih poveča; na razvoj instrumentov za zbiranje primerljivih podatkov v okviru statističnega programa Skupnosti; na razvoju zbirke evropskih zdravstvenih poročil z analizami in podatki za oblikovalce politike, posebne ciljne skupine ali splošno javnost.

S podpiranjem znanstveno utemeljenih zdravstvenih dejavnosti in označevanjem dostopa do zdravstvenih služb je bilo okrepljeno sodelovanje na področju zdravstvenih sistemov.

Objavljen je bil razpis za zbiranje ponudb v zvezi s poročanjem in zdravstvenimi analizami ter družbenim in gospodarskim vplivom alkohola, ki naj bi obravnaval obstoječe in načrtovane nacionalne politike in politike EU ter WHO o uživanju alkohola ter oblikoval priporočila in možnosti morebitne politike EU o alkoholu in njene strateške možnosti. Objavljen je bil tudi razpis za zbiranje ponudb za razvoj indikatorjev za ugotavljanje javnega zdravja v farmacevtskem sektorju, s katerimi naj bili ugotovili, v kolikšni meri farmacevtski sektor upošteva javno zdravje in druge družbene cilje.

Leta 2004 se je delo nadaljevalo na področjih zbiranja in posredovanja podatkov, zdravstvenih sistemov, glavnih in kroničnih bolezni, zbirke podatkov o poškodbah, duševnega zdravja in redkih bolezni. Pri zbiranju in posredovanju podatkov je bilo delo usmerjeno v osnutek in posamezne sestavne dele prihodnjega sistema Evropske unije za zbiranje zdravstvenih podatkov in zdravstveno znanje, na razvoju javnih platform za posredovanje podatkov o zdravstvenih ukrepih EU (zdravstveni portal) in posredovanju seznama zdravstvenih indikatorjev Skupnosti ter vzpostavitvi platforme za posredovanje podobnega seznama na subnacionalni ravni; na platformi za oddaje o zdravju: na političnem vplivu zdravstvenih poročil.

Na področju zdravstvenih sistemov so bili organi in ustanove, vključeni v farmacevtski sektor, povezani v mrežo z namenom, da izmenjajo podatke o cenah farmacevtskih izdelkov in povrnitvijo stroškov. S projektom o zbiranju podatkov o bolnišnicah je bila izboljšana primerljivost postopkov za prijavo odpustitve in kirurških posegov, povečal se je obseg zbranih podatkov in to delo je bilo razširjeno na nove države članice. Z razvojem skupnih postopkov na področju varnosti bolnikov v zdravstvenovarstvenih ustanovah v celotni EU je predviden tudi prosti pretok storitev in ponudnikov storitev.

Da bi izboljšali kakovost in stalnost informativnih mrež o glavnih in kroničnih boleznih, so bili podprti evropski registri raka in sistemi zbirk podatkov, več projektov za ugotavljanje vzrokov umrljivosti in projekti za vzpostavitev ustreznih nadzornih in indiktorskih sistemov ter načinov zbiranja podatkov za več skupin bolezni (astmo in kronične obstruktivne pljučne bolezni, kardiovaskularne bolezni, diabetes, bolezni mišičevja in sklepov, itn.).

Da bi zajeli podatke o redkih boleznih, je bila organizirana konferenca o načinih, s katerimi bi s sodelovanjem in delitvijo znanja na ravni EU povečali ozaveščanje o redkih boleznih in izboljšali dostop do podatkov, ugotavljanja bolezni, oskrbe, zdravil in podpore. Vzpostavljen je bil operativen sistem za spremljanje prirojenih napak ter vzpostavljena bo mreža za redke in prirojene napake; začel bo delovati sekretariat delovne skupine za redke bolezni.

Več pobud je obravnavalo duševno zdravje, kot so zdravstveni indikatorji za umsko prizadete, zdravljenje duševno bolnih v priporu in ekonomija duševnega zdravja. Da bi na področju duševnega zdravja začeli izvajati celovito strategijo, je bila vzpostavljena platforma o poznavanju duševnega zdravja in preprečevanju duševnih motenj.

Ostala obravnavana področja v letu 2004 so bila okolje in zdravje: zdravstveni pregledi, umrljivost; presoja vpliva zdravja; poškodbe in nesreče; e-zdravje; in načini življenja.

4.3. Ogroženost zdravja

Izvedene so bile dejavnosti za ohranitev in razvoj obvladovanja bakterijskih črevesnih povzročiteljev bolezni, gripe, Creutzfeldt-Jakobove bolezni in legionarske bolezni, pogojene s potovanji. V okviru zgodnjega opozarjanja in odzivanja je bila vzpostavljena založniška storitev za izmenjavo strokovno preverjenih znanstvenih podatkov. Začela so se prizadevanja za izboljšanje nadzor nad prenosljivimi bolezni in obveščanja.

V okviru zdravstvenega varstva in pripravljenosti se je poskušalo izboljšati pripravljenost v primeru namernega sproščanja bioloških sredstev in drugih morebitnih večjih vplivov naravnih epidemij; vzpostavljena je bila mreža zdravnikov za nalezljive bolezni; in pilotni sistem za opozarjanje pred sproščanjem kemikalij v primeru terorističnega napada.

V nove dejavnosti so bili vključeni prejšnji ključni projekti o redkih boleznih. Na področju tkiv in celic so bili izboljšani načini vplivanja na kakovost in varnost pri presaditvi in banke tkiv. Izboljšani so bili določanje standardov, inšpekcijski pregledi in akreditiranje zdravstvenih ustanov ter zmogljivosti za zbiranje, obdelavo in presaditev hematopoetskih zarodnih celic.

Začelo se je vzpostavljanje mreže laboratorijev za hitro, učinkovito in usklajeno odzivanje na ogroženost zdravja, povezano z naravnimi okužbami, ter izvajanje programa za ugotavljanje izbruhov norovirusov. Podprto je bilo povečanje zmogljivosti za boljše obvladovanje in nadzor nad nalezljivimi boleznimi.

Tudi leta 2004 je bil poudarek na nadzoru, zlasti pri boleznih, ki jih je mogoče preprečiti s cepljenjem, zmanjšanju ogroženosti zdravja zaradi bolnišničnih okužb in posredovanju informacij o HIV v celotni EU in državah kandidatkah. Z razvojem evropskih zmogljivosti za ugotavljanje in spremljanje primerov tuberkuloze, ki so v interesu EU, je bil povečan nadzor nad tuberkulozo. Obravnavane so bile tudi spolno prenosljive in druge nalezljive bolezni.

V okviru zdravstvenega varstva in pripravljenosti je bila EU v sodelovanju z ruskimi znanstveniki razvita izboljšana diagnostična zmogljivost. Za namenske sprostitve kemikalij s strani teroristov so v dejavnostih za leto 2004 bili zajeti sistem zgodnjega obveščanja, merila za razvoj sistema za nadzor zdravja in moduli usposabljanja. Objavljen je bil razpis za zbiranje ponudb za ocenjevanje in izboljšanje pripravljenosti v primeru katastrof na področju javnega zdravja zaradi načrtnega spuščanja bioloških ali kemičnih sredstev in pandemije gripe.

Da bi povečali varnost krvi, tkiv in organov je bila odobrena mreža sistema evropske kakovosti za varnost krvi. Da bi izboljšali varnost evropskih celostnih verig darovalcev za presaditev tujih hematopoetskih zarodnih celic, so bile opravljene dejavnosti s pravno, etično in družbeno tematiko.

Podprto je bilo povezovanje laboratorijev v mrežo, ki proučujejo uvožene virusne bolezni, kot so SARS, in se ukvarjajo z določanjem antimikrobne odpornosti pri okužbi evropskih bolnišnic. Spodbujalo se je vzpostavitev zmogljivosti za izobraževanja zdravstvenih delavcev na področju hitrega odzivanja na ogroženost zdravja in v okviru intervencijske epidemiologije na področju opozarjanja in odzivanja.

4.4. Determinante zdravja

Leta 2003 in 2004 je bil poudarek na gladkem prehodu iz osmega ločenega programa javnega zdravja na novi program javnega zdravja. S povečanim poudarkom na strateških pristopih je bil za dejavnosti na področju determinant zdravja razvit usklajen pristop.

Na področju prehrane in fizičnih aktivnosti je bila ustanovljena mreža usklajenih strategij in mreže za preprečevanje debelosti pri otrocih. Spodbujala so se prizadevanja za stroškovno učinkovitost in uspešnost dejavnosti za opuščanje kajenja v družbi, npr. s programi za mladostnike za odvajanje od kajenja, bolnišnicami, kjer kajenje ni dovoljeno, in ocenjevanjem učinkov irske tobačne zakonodaje[15]. Na področju tobaka sta bili organizirani dve kampanji proti kajenju in objavljen je bil razpis za zbiranje ponudb za nadzor nad tobakom.

Področje drugega razpisa za zbiranje ponudb je bilo preprečevanje in zmanjševanje zdravstvenih okvar, pogojenih z uživanjem drog. Razpisa za zbiranje predlogov za leti 2003 in 2004 sta krila dejavnosti o uživanju drog v priporu in preprečevanju uživanja drog v mestih.

Začelo se je ocenjevanje zlorabe zakonsko dovoljenih farmacevtskih izdelkov. Izbrani so bili projekti o zdravi spolnosti pri mladih in preprečevanju AIDS-a/HIV-a pri mladih migrantih in mobilnih populacijah. Leta 2004 je bila ta dejavnost poglobljena z vključitvijo migrantskih prostitutk, zdrave spolnosti in reproduktivnega zdravja oseb, okuženih s HIV, in najboljše prakse zdrave spolnosti v novih državah članicah s poudarkom na HIV/AIDS.

Na področju okolja so projekti o okolju in zdravstvenem stanju obravnavali vpliv hrupa na otrokovo zdravje in izobraževanje o okolju in varnosti. V zvezi z novo ogroženostjo zdravja, ki nastane zaradi povečanega nočnega zračnega in železniškega prometa, se je začela izvajati Direktiva 2002/49/ES[16].

Obravnavano je bilo tudi preprečevanje diabetesa in raka. Možnost preprečevanja diabetesa je v zdravem načinu življenja, zdravi prehrani in fizičnih aktivnostih. Zagotovljena je bila najboljša praksa sekundarnega preprečevanja raka.

Predvidene so bile strukture za oblikovanje politike o elektromagnetnih poljih, izobraževanje o zdravem načinu življenja pa je bilo vključeno v šolske načrte. Z evropskim magisterskim študijem s področja javnega zdravja bodo podiplomske študije dobile evropsko dimenzijo.

V okviru družbeno-gospodarskih dejavnikov so se obravnavale spodbude glede prizadevanj za zmanjšanje zdravstvene neenakosti v romski skupnosti. Vzpostavljena je bila mreža najboljše prakse za zdravje in družbeno vključevanje ogroženih skupin. Da bi dobro prakso, izobraževanje in usposabljanje razširili na države pristopnice, je bila vzpostavljena mreža o zdravstvenem ozaveščanju na delovnem mestu. V novih državah članicah se je izvajalo splošno usposabljanje o javnem zdravju.

5. SKLEP

V prvih dveh letih izvajanja programa javnega zdravja so bili doseženi vidni rezultati, ki so pri evropskih akterjih v zdravstvenem sektorju pritegnili veliko pozornost. V prvih dveh letih programa je prispelo veliko vlog, ki so imele širok geografski obseg in so obravnavale velik razpon dejavnosti v okviru delovnih načrtov za leti 2003 in 2004.

Pokazalo se je, da je za učinkovito in uspešno izvajanje tega ambiciozno zastavljenega in celovitega programa potrebna izvajalska agencija, kot je predvidena v programskem sklepu. Zaradi zamud pri splošnem pravnem in postopkovnem okviru za ustanovitev izvajalskih agencij je bila njena ustanovitev preložena. Zaradi tega dodatni viri, potrebni za uspešno izvajanje programa, niso bili na voljo. Agencija je bila ustanovljena decembra 2004[17] in je začela delovati leta 2005.

Program javnega zdravja je okrepil sodelovanje z mednarodnimi organizacijami, kot so WHO, Svetovna banka, OECD, Svet Evrope in Opazovalna služba za sisteme in politike zdravstvenega varstva.

Pomembnost, ki jo v okviru politik EU Evropska komisija pripisuje javnemu zdravju, se je odražala v prizadevanjih za zagotovitev globalne in skladne strategije zdravja EU, tesne povezanosti med ukrepi javnega zdravja ter zdravstvenimi pobudami na drugih političnih področjih. To povezanost so podprli novi mehanizmi in instrumenti, npr. ocenjevanje vpliva drugih politik na zdravje, skupni ukrepi različnih politik in mehanizmi za povečano sodelovanje v okviru zdravstvenih dejavnosti.

Komisar Bryne je 15. oktobra 2004 sprožil pobudo za oceno zdravstvene politike EU, da bi prispeval k oblikovanju prihodnje zdravstvene strategije EU. Te pobude so se z velikim zanimanjem udeležili nacionalni in regionalni organi, nevladne organizacije, univerze, posamezni državljani in podjetja. Pobuda je sprožila splošno razpravo po celotni EU in drugje.

Vrsta zakonodajnih dejavnosti je krila različne vidike programskih ciljev. Med njimi je treba vzpostaviti Direktiva 2003/33/ES[18] o približevanju zakonov in drugih predpisov držav članic o oglaševanju in sponzorstvu tobačnih izdelkov. Svet in Evropski parlament sta sprejela Direktiva o določitvi standardov za ravnanje s človeškimi tkivi in celicami[19]. Vzpostavljena je bila mednarodna mreža za epidemiološki nadzor in spremljanje nalezljivih bolezni. Ustanovljen je bil Evropski center za preprečevanje in obvladovanje bolezni v Stockholmu[20]. Svoje delo je začel opravljati maja 2005.

PRILOGA

Poraba obveznih sredstev v milijonih EUR |

2003 | 2004 |

Upravni izdatki | 1,975 | 3,739 |

Operativni izdatki | 50,018 | 55,898[21] |

Razpis za zbiranje ponudb | 0,190 | 2,255 |

Razpis za zbiranje predlogov (proračun enako razdeljen na vsa tri področja | 49,649 | 55,286 |

[1] UL L 271, 9.10.2002, str. 1. Sklep št. 1786/2002/ES Evropskega parlamenta in Sveta z dne 23. septembra.

[2] Glej tudi http://europa.eu.int/comm/health/index_en.htm.

[3] Sklep 645/96/ES, UL L 95, 16.4.1996, str. 1; Sklep 646/96/ES, UL L 95, 16.4.1999, str. 9; Sklep 647/96/ES, UL L 95, 16.4.1996, str. 16; Sklep 102/97/ES, UL L 19, 22.1.1997, str. 25; Sklep 1400/97/ES, UL L 193, 22.7.1997, str. 1; Sklep 372/1999/ES, UL L 46, 20.2.1999, str. 1; Sklep 1295/1999/ES, UL L 155, 22.6.1999, str. 1; Sklep 1296/1999/ES, UL L 155, 22.6.1999, str. 7; kakor je bil spremenjen s Sklepom 521/2001/ES.

[4] Norveška, Islandija in Lihtenštajn.

[5] Hrvaška do sodelovanja v letih 2003 in 2004 ni bila upravičena.

[6] Dodatne informacije na http://europa.eu.int/comm/health/ph_programme/evaluation_en.htm

[7] UL C 62, 15.3.2003, str. 21.

[8] UL C 62, 15.3.2003, str. 14.

[9] UL C 62, 15.3.2003, str. 7.

[10] Sklep Komisije C/2003/4701.

[11] UL L 60, 27.2.2004, str. 58.

[12] UL C 52, 27.2.2004, str. 22.

[13] UL C 62, 15.3.2003, str. 14.

[14] UL L 358, 31.12.2002, str.1.

[15] S.I. št. 481, 2003.

[16] UL L 189, 18.7.2002, str. 12

[17] Sklep Komisije 2004/858/ES, UL L 369, 16.12.2004, str. 73.

[18] UL L 152, 20.6.2003, str. 16.

[19] Direktiva 2004/23/ES Evropskega parlamenta in Sveta z dne 31. marca 2004, UL L 102, 07.04.2004 str. 48.

[20] Uredba (ES) št. 851/2004 Evropskega parlamenta in Sveta z dne 21. aprila 2004, UL L 142, 30.4.2004, str. 1.

[21] Vrednosti za leto 2004 so okvirne in se za izbrane projekte dokončno določijo po uspešnem pogajalskem postopku in podpisu sporazuma.